作者:王邁
標題:沁園春
內容:人物渺然，蕙蘭椒艾，孰臭孰香。昔尹公和靖，與龜山老，雖同名節，卻異行藏。尹在當年，深居養道，親見兵戈興洛陽。楊雖出，又何畀於蔡，何救於章。公今為尹為楊。這一著須平心較量。正南洲潢弄，西淮鼎沸，廷紳噤舌，舉國如狂。招鶴亭前，居然高臥，許大乾坤誰主張。公須起，要擎天一柱，支架明堂。